**1. maj 2011**

**Referat af generalforsamling i Rude Sø Ejerlag 26. maj 2011**

Generalforsamlingen blev holdt hos Sten Sverdrup-Jensen, Rudesøvej 9

**Dagsorden**

1. Valg af dirigent

John Hansen blev valgt som dirigent og konstaterede, at generalforsamlingen var lovlig indkaldt. 24 medlemmer var mødt op og mødet blev indledt med en præsentationsrunde.

1. Formandens beretning

”Min beretning i år bliver væsentlig kortere end sidste år, idet aktiviteterne på forenings- og bestyrelsesplan har været på et betydeligt lavere niveau end i de forudgående år.

Vi kan glæde os over at vi havde en flot sommer i 2010 og at den gav anledning til at søen blev brugt flittigt til rekreative formål af alle slags, inkl. sejlads, fiskeri og badning. I foråret/sommerens løb kom der en række pæne bådebroer til og diverse træfældninger og haveomlægninger har bidraget til at miljøet omkring søen bliver stadig mere attraktivt. Det er dejligt at vi kan hjælpes ad med at opgradere Rudesø som den lille naturperle den er. Vi kan i den forbindelse konstatere at de huse som i årets løb har været sat til salg hurtigt har fundet nye ejere. Mig bekendt kan vi i år byde velkommen til 3 nye familier ved Rudesø, måske 4.

Børnene fangede sidste år mange skaller i søen lige fra det tidlige forår. Om der også blev fanget større fisk ved jeg ikke, men der har været rygter i omløb om en større geddefangst. Krebsefiskeriet i august/september 2010 levede op til de forventninger, som blev skabt i jubilæumsåret 2009. Frygten for at bestanden var decimeret under den kolde vinter i 2009/10 blev gjort til skamme med en samlet fangst på mere end 200 stk. inklusive en del store gamle handyr. Om krebsefiskeriet kan opretholdes på dette niveau i de kommende år er tvivlsomt efterhånden som bestanden af gamle ”overlevere” opfiskes. Tiden vil vise på hvilket niveau det stabiliserer sig. Husk at ingen signalkrebs må forlade Rudesø ukogt. Den er en ”invasiv” art som ikke må spredes i den danske natur!

Som lovet på generalforsamlingen sidste år fik vi i 2010 igen taget vandprøver i juni. De viste at vi fortsat ligger langt under de af Rudersdal Kommune vedtagne bakterie grænseværdier. Det totale antal coliforme bakterier per 100 ml. som har grænseværdi på max.10.000 var i søens nord- og sydende på hhv. 2.000 og 780. De termotolerante coliforme bakterier – det er dem som evt. giver mavesyge, og som har grænseværdi på max. 1.000 var på hhv. 87 og 38 i nord- og sydenden af søen. Vi har altså ud fra disse målinger fortsat en meget god badevandskvalitet i søen. Det er dog stadig en god ide ikke at bade i søen umiddelbart efter kraftige regnskyl. Man ved aldrig om klapventilen ved Landsevej lukker op og sender et læs bakterier ud i søen. De går dog til grunde indenfor det første døgn.

Den lange vinter i år gav lige som i fjor anledning til en masse skøjteløb på søen med deltagelse af både unge og gamle. Der blev gjort flittig brug af vores jubilæumsinvestering fejemaskinen, til glæde for rigtig mange – herunder også en del udefra kommende. Rygter om fejede skøjtebaner kommer hurtigt i omløb her i sognet, men det er vel OK at andre end vi selv får glæde af herlighederne.

Rudesø Ejerlag er i år kommet i myndighedernes søgelys idet Rudesø per 1. januar 2011 skulle BBR-registreres. Dette har medført at vi har fået både CVR og SE nr. og i tillæg hertil en lind strøm af henvendelser fra firmaer, som tror at vi er en nyoprettet millionforretning, og som derfor vil sælge os alverdens ting og sager. Noget millionforetagende er vi som regnskabet viser absolut ikke. Lad os derfor håbe at BBR registreringen af søen ikke giver politikerne ideer om at her ligger et nyt fremtidigt skatteobjekt. Som det er nu betaler vi i fællesskab i alt nogle hundrede kroner om året i ejendomsskat. Lad det bare blive ved det!

Det var ikke meget vi så til svaner i søen i 2010. Der var en enlig svane på et kort besøg i det tidlige forår og så var det vist slut. Jeg håber der i år kommer et nyt svanepar og slår sig ned hos os. Et svanepar med grimme ællinger synes jeg hører sig til i Rudesø sammen med både ænder og blishøns og jævnlige besøg af fiskehejren.

Stien til søen fra Rudesøvej blev aldrig repareret i 2010. Det bærer den alvorligt præg af. Vi bliver nødt til at gøre noget ved den nu, så det står øverst på bestyrelsens prioringsliste.

Det har taget en rum tid at få hjemmesiden overdraget til Puk Mørck, som på sidste generalforsamling påtog sig at være web-master. Her op til årets generalforsamling skulle den imidlertid være opdateret, inkl. vedtægterne, regulativet, beretninger, referater og billeder og historier både fra vore tid og gamle dage. Adressen er [www.rudesoe.dk](http://www.rudesoe.dk).

Inden jeg slutter skal der lyde en tak til Søren, Keld og andre som sidste år har deltaget for fjernelse af åkander i bugten ved svanesøen. Forhåbentlig har I mod på at gentage succesen i år?

Jeg vil slutte min beretning med et ønske om at sommervarmen snart igen vil indfinde sig på vore breddegrader og udtrykke håbet om at vi alle igen får en dejlig sommer ved, på og i Rudesø. ”

Sten Sverdrup-Jensen

Formandens beretning blev godkendt, men gav anledning til følgende kommentarer:

1. Mads opfordrede til at alle hjælper til med med at vedligeholde stierne ned til søen
2. Georg frarådede, at bruge togsveller til retablering af skrænten ved stien på Rudesøvej. Dels er de ikke til at få fat i og dels er de giftige. Han anbefalede at bruge egetømmer.
3. Som supplement til vores snefejemaskine efterlyses en sneslynge, der kan varetage det grove arbejde med at fjerne sneen. Hvis nogen har forbindelser til en sådan hører bestyrelsen gerne om det.
4. Indkomne forslag

Der var ingen forslag der skulle behandles

1. Fremlæggelse af regnskabet

Kassereren fremlagde det reviderede regnskab, som blev godkendt

1. Fastlæggelse af kontingent

Kontingentet er uændret.

1. Hjemmesidens opdatering

Puk orienterede om arbejdet med hjemmesiden og fortalte at indkaldelse og referatet fra sidste år er uploaded.

Hvis medlemmerne er interesseret i at få en mail, når der kommer nyt på hjemmesiden kan de skrive til [puk@landsebakken.dk](mailto:puk@landsebakken.dk).

Dette referat vil være det sidste, der bliver omdelt fysisk. I fremtiden kan det læses på hjemmesiden.

1. Valg af bestyrelse

Søren Loldrup og Mads Keller blev genvalgt. Søren dog på den betingelse, at han ikke længere vil varetage kassererhvervet. Bestyrelsen holder snarligt et møde hvor den konstituerer sig.

1. Eventuelt

Anette påpegede, at der havde været larmende maskiner flere lørdage i træk udenfor de tilladte tider. Med dette referatet udsendes også reglementet for Rude Sø og det indskærpes, at det overholdes.

Keld bemærkede, at hvis svanerne ønskes tilbage i søen, så skal øen ryddes. Svanerne trives ikke i tæt vegetation.

Til slut takkede formanden dirigenten for vel udført hverv.

Tak til værtsparret for en hyggelig aften.

16.6.2011/Søren Kraunsøe

Sådan kommer du på hjemmesiden [www.rudesoe.dk](http://www.rudesoe.dk)

Brugernavn: **Salamander**

Kodeord: **Fiskedam**

Vil du gerne have en mail når siden opdateres, så skriv til Puk på [puk@landsbakken.dk](mailto:puk@landsbakken.dk)